**Lesson 01**

**श्रीमद्विद्यानाथप्रणीतं प्रतापरुद्रीयम्**

विद्याकैरवकौमुदीं श्रुतिशिरःसीमन्तमुक्तामणिं

दारान् पद्मभुवस्त्रिलोकजननीं वन्दे गिरां देवताम् ।

यत्पादाब्जनमस्क्रियाः सुकृतिनां सारस्वतप्रक्रिया-

बीजन्यासभुवो भवन्ति कवितानाट्यैकजीवातवः ॥ १.१ ॥

**अथ नायकप्रकरणम्**

पूर्वेभ्यो भामहादिभ्यः सादरं विहिताञ्जलिः ।

वक्ष्ये सम्यगलङ्कारशास्त्रसर्वस्वसङ्ग्रहम् ॥ १.२ ॥

चिरेण चरितार्थोऽभूत्काव्यालङ्कारसङ्ग्रहः ।

प्रतापरुद्रदेवस्य कीर्तिर्येन प्रकाश्यते ॥ १.३ ॥

रसप्रधानाः शब्दार्था गुणालङ्कारवृत्तयः ।

रीतयश्चेयती शास्त्रप्रमेयं काव्यपद्धतिः ॥ १.४ ॥

यद्यप्यसौ प्रबन्धेषु प्राचां साधु निरूपिता ।

तथाप्यस्याः समं नेतुर्नोदाहरणमादृतम् ॥ १.५ ॥

पुण्यश्लोकस्य चरितमुदाहरणमर्हति ।

न कश्चित्तादृशः पूर्वैः प्रबन्धाभरणीकृतः ॥ १.६ ॥

प्रबन्धानां प्रबन्धॄणामपि कीर्त्तिप्रतिष्ठयोः ।

मूलं विषयभूतस्य नेतुर्गुणनिरूपणम् ॥ १.७ ॥

यथा रामगुणवर्णनं रामायणवल्मीकजन्मनोर्महाप्रतिष्ठाकरणं, तथा महापुरुषवर्णनेन हि श्रेयस्करी प्रबन्धस्थितिः । यथा वेदशास्त्रपुराणादेर्हितप्राप्तिः अहितनिवृत्तिश्च, तथा सदाश्रयात्काव्यादपि । इयान् विशेषः काव्यात्कर्तव्यताधीः सरसा, अन्यत्र न तथा ।

**Lesson 02**

तथा हि

यद्वेदात्प्रभुसंमितादधिगतं शब्दप्रधानाच्चिरं

यच्चार्थप्रवणात्पुराणवचनादिष्टं सुहृत्संमितात् ।

कान्तासंमितया यया सरसतामापाद्य काव्यश्रिया

कर्तव्ये कुतुकी बुधो विरचितस्तस्यै स्पृहां कुर्महे ॥ १.८ ॥

ततः काव्यं दृष्टादृष्टफलजनकतया बहूपयुक्तम् ।

तच्चोक्तं काव्यप्रकाशे

"काव्यं यशसेऽर्थकृते व्यवहारविदे शिवेतरक्षतये ।

सद्यः परनिर्वृतये कान्तासंमिततयोपदेशयुजे" ॥ इति ।

प्रसिद्धं चैतन्महाप्रबन्धेषु

"परिवड्ढै विण्णाणं संभाविज्जै जसो विडप्पंदि गुणा ।

सुत्रै सुपुरुसचरिअं किं तज्जेण ण हरंति कव्वाठ्ठावा" ॥

(परिवर्धते विज्ञानं संभाव्यते यशोऽर्ज्यन्ते गुणाः ।

श्रूयते सुपुरुषचरितं किं तद्येन न हरन्ति काव्यालापाः) ॥

यत्र पुनरुत्तमपुरषचरितं न निबध्यते, तत्काव्यं परित्याज्यमेव । तन्मूला चेयं स्मृतिः “काव्यालापांश्च वर्जयेत्” इति । न केवलं काव्यस्यायं पन्थाः । किन्तु शास्रजातस्यापि सदाश्रयत्वेन महान् लोकादरः । तथा वैशेषिकादेरीश्वरप्रतिष्ठापकतया जगत्पूज्यता । तथा महाभारतादीनामपि महापुरुषवर्णनपरतयैव विश्वातिशायित्वम् । किं बहुना? वेदान्ता अपि ब्रह्मप्रतिपादकतया परमुत्कृष्यन्ते ।

“अथातो धर्मजिज्ञासा” इत्युपक्रममाणेन सूत्रकृता महर्षिणापि पुरुषाश्रितस्य गुणश्रेष्ठस्य धर्मस्य जिज्ञासाद्वारेण महापुरुषगुणवर्णनमेव शास्त्रस्य प्राण इत्युररीकृतम् । तत्तन्न्यायनिरूपणपरस्यापि प्रबन्धराशेर्महापुरुषगुणवर्णनं हेम्नः परमामोदः । अतश्च,

प्रतापरुद्रदेवस्य गुणानाश्रित्य निर्मितः ।

अलङ्कारप्रबन्धोऽयं सन्तः कर्णोत्सवोऽस्तु वः ॥ १.९ ॥

काकतीयनरेन्द्रस्य यशो भूषयितुं कृता ।

विद्यानाथकृतिश्चेयं स्वयं तेन विभूष्यते ॥ १.१० ॥

**Lesson 03**

तदुक्तं दण्डिना

"आदिराजयशोबिम्बमादर्शं प्राप्य वाङ्मयम् ।

तेषामसंनिधानेऽपि न स्वयं पश्य नश्यति" ॥ इति ।

सूक्तैव प्रतिपाद्यमहिम्ना प्रबन्धमहत्ता । तदुक्तं प्राचा भामहेन

"उपश्लोक्यस्य माहात्म्यादुज्ज्वलाः काव्यसंपदः" । इति । प्रतिपादितं चोद्भटेन

"गुणालङ्कारचारुत्वयुक्तमप्यधिकोज्ज्वलम् ।

काव्यमाश्रयसंपत्त्या मेरुणेवामरद्रुमः" ॥ इति । रुद्रभट्टेनापि कथितम् “उदारचरितनिबन्धना प्रबन्धप्रतिष्ठा” इति । प्रपञ्चितं च साहित्यमीमांसायाम् “नायकगुणग्रथिताः सूक्तिस्रजः सुकृतिनामाकल्पमाकल्पन्ति” इति । निरूपितं च भोजराजेन

"कवेरल्पापि वाग्वृत्तिर्विद्वत्कर्णावतंसति ।

नायको यदि वर्ण्येत लोकोत्तरगुणोत्तरः" ॥ इति ।

॥ महाकुलीनत्वादिनायकगुणाः ॥

अत्रैते नायकगुणाः ।

महाकुलीनतौज्ज्वल्यं महाभाग्यमुदारता ।

तेजस्विता विदग्धत्वं धार्मिकत्वादयो गुणाः ॥ १.११ ॥

पूर्वशास्त्रानुसारेण कतिचित्कथिता इमे ।

प्रतापरुद्रदेवस्य गुणा वाचामगोचराः ॥ १.१२ ॥

अथैतेषां स्वरूपमुदाहरणं च । तत्र

[१.१.१ महाकुलीनता]

महाकुलीनता नाम कुले महति संभवः ।

यथा

तादृङ्मध्यमलोकभाग्यविभवादिन्द्रादिबृन्दारकैः

क्षोण्यां क्रीडितुमिच्छुभिश्चिरतरं संप्रार्थितः पद्मभूः ।

अत्यर्केन्दुकुलप्रशस्तिमसृजद्यं काकतीयान्वयं

तस्मिन् संप्रति वीररुद्रवपुषा जागर्ति लक्ष्मीपतिः ॥ १.१३ ॥

[१.१.२ औज्ज्वल्यम्]

अथौज्ज्वल्यम्

रूपसंपन्नदेहत्वमौज्ज्वल्यं परिकीर्त्यते ॥

यथा

मुरारेर्यः पूर्वं जलनिधिसुतायामुदभवन्

महादेवाज्जातः स पुनरवनीभृद्दुहितरि ।

वपुष्मान् कामोऽयं जयति जगतीभाग्यविभवैः

प्रतापश्रीरुद्रः स्वयमिति मनीषा मृगदृशाम् ॥ १.१४ ॥

[१.१.३ महाभाग्यम्]

अथ महाभाग्यम्

विश्वंभराधिपत्यं यत्तन्महाभाग्यमुच्यते ।

यथा

सेवानम्रनरेन्द्रमौलिविलसद्रत्नांशुनीराजितं

राज्यश्रीप्रथमावतारपदवीमारुह्य सिंहासनम् ।

क्षोणीं रक्षति विक्रमैरनुपमैः प्रत्यर्थिपृथ्वीपति-

श्लाघालङ्घनजाङ्घिकैर्गुणनिधिः श्रीवीररुद्रो नृपः ॥ १.१५ ॥

[१.१.४ औदार्यम्]

अथौदार्यम्

यद्विश्राणनताच्छील्यमौदार्यं तन्निगद्यते ॥

यथा

वदान्यो नान्योऽस्ति त्रिजगति समो रुद्रनृपतेः

गुणश्रेणीश्लाघापिहितहरिदीशानयशसः ।

समन्तादुद्भूतैर्द्विरदमदगन्धैः सुरभयः

क्रियन्ते यद्विद्वज्जनमणिगृहप्राङ्गणभुवः ॥ १.१६ ॥

Lesson 04

[१.१.५ तेजस्विता]

अथ तेजस्विता

जगत्प्रकाशकत्वं यत्तेजस्वित्वं तदुच्यते ।

यथा

सदा तेजोभानौ स्फुरति जयिनः काकतिविभोः

अरिक्ष्माभृत्कान्ताचिकुरतिमिराहङ्कृतिमुषि ।

प्रकाशव्युत्पत्तिर्भवति जरदुद्दामतमसाम्

असूर्यंपश्यानामवधिगिरिपाश्चात्त्यदृषदाम् ॥ १.१७ ॥

[१.१.६ वैदग्ध्यम्]

अथ वैदग्ध्यम्

कृत्यवस्तुषु चातुर्यं वैदग्ध्यं परिकीर्त्यते ॥

यथा

चातुर्यं किमु वर्ण्यते गुणनिधेः श्रीवीररुद्रप्रभोः

यत्रान्योन्यविरुद्धयोरपि महद्वाणीश्रियोरार्जवम् ।

किं चाभ्यां सदृशोपचारललितां तत्तादृशैरुत्सवैः

निःसापत्न्यमिमां भुवं स नृपतिर्धत्ते दिशां जित्वरः ॥ १.१८ ॥

[१.१.७ धार्मिकत्वम्]

अथ धार्मिकत्वम्

धर्मैकायत्तचित्तत्वं धार्मिकत्वमुदीर्यते ।

यथा

परिहासेऽप्यनौचित्यं स्वप्नेऽप्यन्यवधूकथाम् ।

शत्रावप्यगुणारोपं काकतीन्द्रो न मृष्यति ॥ १.१९ ॥

आदिग्रहणान्महामहिमत्वपाण्डित्यप्रभृतयः ।

तन्महामहिमत्वं स्याद्या पुनर्देवतात्मता ॥

[१.१.८ महामहिमता]

यथा

कौसल्याऽसीत्प्रथमजननी, देवकी च द्वितीया

विष्णोर्माता तदनु महिता मुम्मडाम्बा तृतीया ।

यस्त्रेतायां रघुपतिरभूद्द्वापरे शौरिरासीत्

त्रातुं क्षोणीं स जयति कलौ वीररुद्रावतारः ॥ १.२० ॥

अत्र गरुडध्वजात्मकतया महामहिमतोक्ता ।

[१.१.९ पाण्डित्यम्]

अथ पाण्डित्यम्

सर्वविद्याधिकत्वं यत्पाण्डित्यं तदुदाहृतम् ।

यथा

गोष्ठीभिः परितोषयन् बुधगणान् षड्दर्शनीसीमभिः

सत्सारस्वतमार्गदर्शनचणैः सूक्तैः कवीन् प्रीणयन् ।

सङ्गीतोपनिषद्रहस्यपिशुनैरातोद्ययोग्यक्रमैः

धिन्वन् संसदि वैणिकान् विहरते श्रीकाकतीन्द्रो नृपः ॥ १.२१ ॥

**Lesson 05**

अथ नायकगुणनिरूपणानन्तरं नायकस्वरूपं निरूप्यते ।

यशः प्रतापसुभगो धर्मकामार्थतत्परः ।

धुरन्धरो गुणाढ्यश्च नायकः परिकीर्त्तितः ॥ १.२२ ॥

[१.२.१ सुभगत्वम्]

यशः प्रतापाभ्यां सुभगत्वं यथा

धर्मालम्बसमुच्छ्रितां त्रिभुवनस्यैकातपत्रश्रियं

धत्ते काकतिवीररुद्रनृपतेः स्फारं यशोमण्डलम् ।

छायेवास्य नभःस्थली कुवलयश्यामेयमालोक्यते

तन्मन्ये नियतं प्रतापतपनस्तस्योपरि द्योतते ॥ १.२३ ॥

[१.२.२ धर्मकामार्थतत्परत्वम्]

धर्मकामार्थतत्परत्वं यथा

धर्मोऽर्थ इव पूर्णश्रीरर्थो धर्म इव स्थितः ।

कामस्ताविव तौ काम इव रुद्रनरेश्वरे ॥ १.२४ ॥

[१.२.३ धुरीणता]

धुरीणता यथा

गायन्तीरनुमोदते निजवधूः शेषः शिरः कम्पनैः

लक्ष्मीं प्रीणयतेऽद्य कच्छपपतिर्वक्षःस्थलीदर्शनात् ।

दिङ्नागाश्च करेणुकाशुचमपाकुर्वन्त्यनुव्रज्यया

दोष्णा काकतिवीररुद्रनृपतौ विश्वम्भरां बिभ्रति ॥ १.२५ ॥

[१.२.४ गुणाढ्यत्वम्]

गुणाढ्यत्वं यथा

मुखैः सहस्त्रेण फणी वदेच्चेत्करैः सहस्रेण लिखेद्विवस्वान् ।

नेत्रैः सहस्रेण हरिश्च पश्येत्स्थाने गुणान् काकतिवीरभुर्तुः ॥ १.२६ ॥

अथ नायकविशेषा निरूप्यन्ते ।

उदात्त उद्धतश्चैव ललितः शान्त इत्यपि ।

धीरपूर्वा इमे पूर्वैश्चत्वारो नायकाः स्मृताः ॥ १.२७ ॥

तत्र सर्वरससाधारणाश्चत्वारो नायकाः धीरोदात्तधीरोद्धतधीरललितधीरशान्ताः ।

एतेषां स्वरूपमुदाहरणं च ।

[१.३.१ धीरोदात्तः]

महासत्त्वोऽतिगम्भीरः कृपावानविकत्थनः ।

प्रतापरुद्रवद्धीरो धीरोदात्तः स संमतः ॥ १.२८ ॥

यथा

संदिग्धे कृपया मृदुः क्षणमरीन् हन्तुं धृतासिः पुरः

शौर्यश्रीप्रणयप्रशंसिषु नमद्भ्रूर्लज्जते वन्दिषु ।

आकारान् सुखरोषहर्षपिशुनान् वक्त्रे न धत्ते मनाक्

त्रैलोक्यातिशयालुकीर्त्तिसुभगः श्रीवीररुद्रो नृपः ॥ १.२९ ॥

[१.३.२ धीरोध्दतः]

दर्पमात्सर्यभूयिष्ठश्चण्डवृत्तिर्विकत्थनः ।

मायावी सुलभक्रोधः स धीरोद्धत उच्यते ॥ १.३० ॥

यथा

रे रे घूर्जर जर्झरोऽसि समरे लम्पाक किं कम्पसे

वङ्ग त्वङ्गसि किं मुधा बलरजः काणोऽसि किं कोङ्कण ।

हूण प्राणपरायणो भव महाराष्ट्रापराष्ट्रोऽस्यमी

योद्धारो वयमित्यरीनभिभवन्त्यान्ध्रक्षमाभृद्भटाः ॥ १.३१ ॥

अत्र भटानां धीरोद्धतत्वम् ।

**Lesson 06**

[१.३.३ धीरललितः]

निश्चिन्तो धीरललितः कलासक्तः सुखी मृदुः । [सुखैकभूः इति पाठान्तरम्]

यथा

शौर्योष्मा निरवग्रहः प्रतिनृपाः सर्वेऽपि नम्रीकृताः

पातिव्रत्यमुपैति भूरियमयं नाथः स्वयम्भूः शिवः ।

धीरोऽयं युवराज एव वहति श्रीवीररुद्रो धुरं

सर्वामित्यनुमोदते प्रतिकलं श्रीकाकतीन्द्रो नृपः ॥ १.३२ ॥

[१.३.४ धीरशान्तः]

धीरः शान्तः प्रसन्नात्मा धीरशान्तो द्विजादिकः ॥

यथा

वीरं रुद्रनृपालरत्नमभितः प्राप्तोदयं मोदते

संख्यावद्गण एष पूषणमिव प्रत्यग्रमब्जाकरः ।

उन्मीलत्कमलाविहारवसतिर्भूत्वा विकासैर्निजैः

विश्वामोदमुदञ्चयन्नविरतं दोषावसानोत्सुकः ॥ १.३३ ॥

अत्र विप्राणां धीरशान्तत्वम् ।

॥ शृङ्गारनायका निरूप्यन्ते ।

अथ शृङ्गारविषयाश्चत्वारो नायका इमे ।

अनुकूलो दक्षिणश्च धृष्टः शठ इति स्मृताः ॥ १.३४ ॥

एषां स्वरूपमुदाहरणं च ।

[१.४.१ अनुकूलः]

एकायत्तोऽनुकूलः स्यात्

एकस्यां नायिकायां विशेषानुरक्तोऽनुकूलो नायकः ।

यथा

किं नामाचरितं तपः सखि! भुवा यस्याः पतिर्गीयते

वीरो रुद्रनृपः क्व तत्सुचरितं तस्य प्रिया स्यां यतः ।

जाने मानिनि मा विषीद पुरतः प्रख्याप्य नाम स्थिरां

त्वां रत्नाकरमेखलां त्वयि सदा सक्तं विधास्ये नृपम् ॥ १.३५ ॥

अत्र प्रतापरुद्रस्य क्षोण्यां विशेषानुरागो व्यज्यते, येन वध्वा स्थिरा रत्नाकरमेखलेति तन्नामग्रहणेन स्नेहप्रख्यापनं क्रियते ।

[१.४.२ दक्षिणः]

तुल्योऽनेकत्र दक्षिणः ।

अनेकासु नायिकासु अवैषम्येण स्नेहानुवर्ती दक्षिणो नायकः ।

यथा

नर्मोक्त्यैव नियन्त्रिता स्मरकलाकेलीषु काचिन्मया

साकूतेन विलोकनेन हृदयं कस्यैचिदाविष्कृतम् ।

कस्याश्चित्प्रहितः प्रसाधननिधिर्दूतीकरेण क्व वा

गन्तास्मीत्यनुचिन्तयैव नृपतेरासीत्प्रभाता निशा ॥ १.३६ ॥

तथा च

वाणीं मुखेन, नेत्राभ्यां श्रियं, दोष्णा च मेदिनीम् ।

मानयंस्तुल्यतां धत्ते तासु रुद्रनरेश्वरः ॥ १.३७ ॥

[१.४.३ धृष्टः]

व्यक्तागा गतभीर्धृष्टः

यथा

राज्यश्रीपरिभोगशंसि भवतः सर्वाङ्गमालोक्यते

कस्तत्राविनयोऽस्ति साहसमिदं तन्नाम मय्यर्पितम् ।

जाने त्वां बहुवल्लभं किमपरं वक्तव्यमल्पा वयं

तस्यां प्रेम तवाधिकं वसुमती या नाम किं जल्पितैः ॥ १.३८ ॥

[१.४.४ शठः]

गूढविप्रियकृच्छठः ॥

नायिकामात्रविदितविप्रियकारी शठः ।

यथा

दृष्ट्या पश्यसि केवलं न मनसा वाचा प्रियं भाषसे

नो भावेन भुजान्तरं प्रकटयस्यग्रे न चाभ्यन्तरम् ।

ज्ञातं काकतिनाथ ! भूस्तव परं प्राणेश्वरी ध्यायतो

मादृक्षेषु विडम्बनैव तदलं व्यर्थैर्बहिस्संभ्रमैः ॥ १.३९ ॥

अत्र तत्तन्नायकविषयतया काकतीश्वराणामुदाहरणेन वीररुद्रस्यैव वर्णनम् ।

एषां नायिकानुकूलने पीठमर्दविटचेटविदूषकनामानः सहायाः । तेषां स्वरूपं निरूप्यते ।

किञ्चिदूनः पीठमर्द एकविद्यो विटः स्मृतः ।

सन्धानकुशलश्चेटो हास्यप्रायो विदूषकः ॥ १.४० ॥

स्पष्टमेषामुदाहरणम् ।

**Lesson 07**

अथाष्टविधाः शृङ्गारनायिकाः ।

स्वाधीनपतिका चैव तथा वासकसज्जिका ।

विरहोत्कण्ठिता चैव विप्रलब्धा च खण्डिता ॥ १.४१ ॥

कलहान्तरिता चैव तथा प्रोषितभर्तृका ।

तथाभिसारिका चेति क्रमाल्लक्षणमुच्यते ॥ १.४२ ॥

[१.५.१ स्वाधीनपतिका]

प्रियोपलालिता नित्यं स्वाधीनपतिका मता ।

यथा

प्रियां सर्वंसहां तैस्तैर्विशेषैरुपलालयन् ।

प्रतापरुद्रनृपतिः प्रतिक्षणमवेक्षते ॥ १.४३ ॥

[१.५.२ वासकासज्जिका]

प्रियागमनवेलायां मण्डयन्ती मुहुर्मुहुः ।

केलीगृहं तथात्मानं सा स्याद्वासकसज्जिका ॥ १.४४ ॥

यथा

स्वतेजसा परिष्कृत्य प्रधानागारमुत्कया ।

श्रियाभिषेकवेलायां वीररुद्रः प्रतीक्षितः ॥ १.४५ ॥

[१.५.३ विरहोत्कण्ठिता]

चिरयत्यधिकं कान्ते विरहोत्कण्ठितोन्मनाः ॥

यथा

न शङ्कान्या तादृग्गुणपरिमले रुद्रनृपतौ

कया वा गोष्ठ्यासौ चिरयति सखीभिर्न सुलभः ।

समानेतुं कान्तं व्रज मदन बद्धोऽञ्जलिरयं

यतो विष्वद्रीचः किरति किरणांस्त्वत्प्रियसखः ॥ १.४६ ॥

[१.५.४ विप्रलब्धा]

क्वचित्संकेतमावेद्य दयितेनाथ वञ्चिता ।

स्मरार्ता विप्रलब्धेति कलाविद्भिः प्रकीर्त्यते ॥ १.४७ ॥

यथा

गच्छाग्रे सखि ! का प्रियागमकथा प्राप्तो निशीथः परं

संकेतालय! मोक्ष्यसे मम वृथा जातोऽश्रुभिः पङ्किलः ।

यद्वा रुद्रनरेश्वरे प्रियतमे राज्यश्रियो वल्लभे

भारत्या दयिते भुवः कृतपदाः प्रायो वयं वञ्चिताः ॥ १.४८ ॥

Lesson 08

[१.५.५ खण्डिता]

नीत्वान्यत्र निशां प्रातरागते प्राणवल्लभे ।

अन्यासंभोगचिह्नैस्तु कुपिता खण्डिता मता ॥ १.४९ ॥

यथा

रात्रिर्यामत्रयपरिमिता वल्लभास्ते सहस्रं

मार्गासक्त्या मम गृहमपि प्रातरेवागतोऽसि ।

किं कर्तव्यं वद नृपतिभिर्वीक्षणीया हि सर्वाः

को वा दोषस्तव पुनरहं काममायासयित्री ॥ १.५० ॥

[१.५.६ कलहान्तरिता]

कोपात्प्रियं पराणुद्य पश्चात्तापसमन्विता ।

कलहान्तरिता नाम सूरिभिः परिकीर्तिता ॥ १.५१ ॥

यथा

तह तह अणुणअन्तो पिओ तुए हिअअ रोसकलुसेण ।

अवहीरिदो ण मुणिअं राएति विओअवेअणं सहसु ॥

(तथा तथा अनुनयन् प्रियस्त्वया हृदय! रोषकलुषेण ।

अवधीरितो न ज्ञातो राजेति वियोगवेदनां सहस्व) ॥ १.५२ ॥

[१.५.७ प्रोषितभर्तृका]

देशान्तरगते कान्ते खिन्ना प्रोषितभर्तृका ।

यथा

त्रैलोक्यप्रथमानकीर्त्तिमहसः श्रीवीररुद्रप्रभोः

सेवार्थं चिरयत्सु काकतिपुरे भूपेषु तद्योषितः ।

द्वारासक्तदृशो नयन्ति दिवसान् व्युष्टाशया च क्षपाः

तद्ध्यानप्रतिबद्धसान्द्रपुलकव्याकीर्णकामेषवः ॥ १.५३ ॥

[१.५.८ अभिसारिका]

कान्ताभिसरणोद्युक्ता स्मरार्ता साभिसारिका ॥

यथा

संभ्रमैरलमल्पज्ञे ! प्रेयानस्तु महीपतिः ।

करेणुस्थां न पश्यामि न शृणोम्यभिसारिकाम् ॥ १.५४ ॥

**Lesson 09**

॥ आसां नायकानुकूलने सहायाः ॥

दूत्यो दासी सखी कारूर्धात्रेयी प्रातिवेशिनी ।

लिङ्गिनी शिल्पिनी स्वा च सहायाः परिकीर्तिताः ॥ १.५५ ॥

एतासां स्वरूपमुदाहरणं च स्पष्टम् । कामशास्त्रप्रसिद्धाः पद्मनीचित्रिणीप्रभृतयो जातिविशेषा ज्ञातव्याः ।

संक्षेपेण नायिका त्रिविधा मुग्धा मध्या प्रौढा चेति ।

उदयद्यौवना मुग्धा लज्जाविजितमन्मथा ।

लज्जामन्मथमध्यस्था मध्यमोदितयौवना ।

स्मरमन्दीकृतव्रीडा प्रौढा सम्पूर्णयौवना ॥ १.५६ ॥

यथाक्रममुदाहरणानि ।

[१.६.१ मुग्धा]

मुग्धा यथा

मुग्धे ! यन्मनसोऽपि गोप्यमखिलं तन्मह्यमावेद्यते

किं या काचिदहं तव प्रियसखि प्रच्छाद्य किं ताम्यसि ।

आसक्तिस्तव रुद्रदेवनृपतावाशास्यते किं भवेद्

इत्याल्यां प्रणयैकवाचि सुतनुर्दत्तोत्तरा व्रीडया ॥ १.५७ ॥

[१.६.२ मध्या]

मध्या यथा

लीलाविभ्रमपूर्वरङ्गमुदितं तारुण्यमेत्य त्रपा-

नेपथ्यान्तरबिम्बितस्मरकलालास्यप्रपञ्चश्रियः ।

सख्यः पश्यत काकतीयनृपतौ भावानुबन्धोज्ज्वलः

कोऽप्यस्यास्तरलभ्रुवो विजयते शृङ्गारनाट्यक्रमः ॥ १.५८ ॥

[१.६.३ प्रौढा]

प्रौढा यथा

सहेलं पश्यन्त्याः प्रकृतिसुभगं रुद्रनृपतिं

तदात्वप्रत्युद्यद्विविधललिताटोपमधुरम् ।

रसप्रादुर्भावाद्युगपदुदयत्सात्त्विकमहो

मृगाक्ष्यास्तारुण्ये कुसुमशरशिल्पं विजयते ॥ १.५९॥

भेदान्तरं यथासम्भवमुदाहार्यम् ।

गुणालङ्काराणां रसमहति काव्ये विलसितं

स्फुरच्छब्दार्थाभ्यां तदपि हृदयानन्दि भवति ।

तयोरप्युन्मेषः स्रवदमृतमाधुर्यसुभगः

परं पुण्यश्लोकं चरितमनुबध्नन् विजयते ॥ १.६० ॥

एष संग्रहश्लोकः ।

**Lesson 10**

उपस्कारहेतूनां गुणालङ्काराणां सदृशेऽलङ्कार्ये सति चरितार्थत्वम् । यस्यालङ्काराश्रयत्वं तदेव लोकन्यायेनालङ्कार्यम् । तेन गुणालङ्काराणां काव्यमेवाश्रयभूतमिति तदेवालङ्कार्यम् । रसादेरलङ्कार्यत्वोक्तिः प्राधान्येनात्मन इव हारनूपुराद्यलङ्कार्यत्वम् । जीवितभूतत्वाद्रसादेः काव्यात्मता । क्वचिद्रसस्य प्राधान्यम् । क्वचिदलङ्काकारस्य प्राधान्यम् । क्वचिद्वस्तुनः प्राधान्यं च ।

[उपस्कारहेतूनामित्यादिः अतिश्लाघाकारणमित्यन्तो ग्रन्थो बहुषु कोशेषु न दृश्यते, नापि व्याख्यातः कुमारस्वामिसोमपीथिना] ।

[१.७.१ रसप्राधान्यम्]

रसप्राधान्यं यथा

ईषदङ्कुरितविभ्रमचारौ देहपल्लवितकान्तिनि तन्व्याः ।

यौवने मुकुलितस्तनमात्रे पुष्पितश्च फलितश्च मनोभूः ॥ १.६१ ॥

एतत्काञ्चिद्बालामालोक्य सस्पृहस्य प्रतापरुद्रस्य वचनम् । अत्र शृङ्गाररसो व्यज्यते ॥

[१.७.२ अलङ्कारप्राधान्यम्]

अलङ्कारप्राधान्यं यथा

कीर्त्तौ प्रतापरुद्रस्य विहरन्त्यां दिगन्तरे ।

लोकालोकतटाः शश्वद्द्रवच्चन्द्रोपलाङ्किताः ॥ १.६२॥

अत्र चन्द्रकान्तकुट्टिमानां लोकालोकाचलतटानां रुद्रदेवकीर्त्तौ चन्द्रिकाबुद्ध्या शश्वद्द्रवोऽभूदिति भ्रान्तिमदलङारो व्यज्यते । व्यङ्ग्यावस्थायामलङ्कारस्यापि प्राधान्यमस्त्येव ॥

[१.७.३ वस्तुप्राधान्यम्]

वस्तुप्राधान्यं यथा

अवतरति वीररुद्रे काकतिवंशे त्रिलोकमहनीये ।

त्यक्त्वा दुग्धपयोधिं तल्पफणीशः स्वमन्दिरं प्राप्तः ॥ १.६३ ॥

अत्र तल्पफणीशः दुग्धाब्धिं विहाय स्वगृहं प्राप्तः इत्यनेन क्षीरसमुद्रे हरिर्नास्तीति व्यज्यते । अनेन पुरुषोत्तमः प्रतापरुद्ररूपेण काकतीयकुलेऽवततारेति वस्तु व्यज्यते । इति त्रिविधं व्यङ्ग्यप्राधान्यम् ॥

**Lesson 11**

काव्यमाश्रित्य गुणालङ्काराणां विलासः ।

तच्च काव्यं शब्दस्फुरणेनार्थस्फुरणेन तदुभयस्फुरणेन च सहृदयहृदयानन्दि भवति ॥

[१.८.१ शब्दस्फुरणम्]

शब्दस्य स्फुरणं नाम प्रौढबन्धस्य डम्बरः ।

यो बन्धाडम्बर आरभट्यां प्रतिपादयिष्यते तच्छब्दस्फुरणम् ।

यथा

क्षोणीरक्षणदक्षिणाः क्षतजगत्क्षोभा दुरीक्षक्रमाः

क्षुद्रक्षत्रियपक्षशिक्षणविधौ प्रोत्क्षिप्तकौक्षेयकाः ।

उद्दामोद्यमनस्य रुद्रनृपतेर्दोर्दण्डयोश्चण्डयोः

गर्जद्दुर्जनगर्वपर्वतभिदादम्भोलयः केलयः ॥ १.६४ ॥

[१.८.२ अर्थस्फुरणम्]

अचुम्बितार्थसंपत्तिरर्थस्फुरणमिष्यते ॥

यथा

खग्गे जुज्ज्ञविजिम्भिए रिवुमहीणाहंजलिं बिंबिअं पेक्खंतो जअलच्छिवासकमलं मण्णंति विण्णाणिणो ।

मण्णे वीरपआवरुद्दविहुणो जण्णेसु घेत्तुं उणो सिठ्ठीए रिपुजीविआइ विहिणो पत्तस्स पीढंबुअम् ॥

(खड्गे युद्धविजृम्भिते रिपुमहीनाथाञ्जलिं बिम्बितं

प्रेक्षमाणाः जयलक्ष्मीवासकमलं मन्यन्ते विज्ञानिनः ।

मन्ये वीरप्रतापरुद्रविभोर्जन्येषु ग्रहीतुं पुनः

सृष्ट्यै रिपुजीवितानि विधेः प्राप्तस्य पीठाम्बुजम्) ॥ १.६५ ॥

[१.८.३ उभयस्फुरणम्]

उभयस्फुरणं यथा

उद्यद्बृंहितगर्जितैः करिघटाकादम्बिनीडम्बरैः

क्षोणीभृत्कटकोपरोधपटुभिः सद्यः स्फुर(ट?)द्दिक्तटैः ।

प्रावृट्संभ्रमशंसिनो रिपुवधूबाष्पोद्गमैर्दुर्दिनं

कुर्वन्तश्चलमर्तिगण्डनृपतेर्जैत्रप्रयाणोद्यमाः ॥ १.६६ ॥

एवंविधशब्दार्थस्फुरणाभ्यां काव्यस्य चारुत्वम् । शब्दार्थयोरपि पुण्यश्लोकचरितवर्णनेन सहृदयहृदयानन्दित्वम् । अतो नायकस्यैव काव्ये प्राधान्यम् ।

कुलाचारयशः शौर्यश्रुतशीलादिवर्णनम् ।

क्रियते नेतुरेवं यत्तदेव बहुसंमतम् ॥ १.६७ ॥

अथवा प्रतिपक्षस्य वर्णयित्वा गुणान् बहून् ।

तज्जयान्नायकोत्कर्षवर्णनं च मतं क्वचित् ॥ १.६८ ॥

यथाक्रममुदाहरणम्

तत्त्वं यस्स परः पुमानवतरो यस्यान्वये काकति-

क्ष्मापानां चरितं च यस्य भुवनक्षेमंकरप्रक्रमम् ।

श्लाघा यस्य लघूकृतामरतरुस्वर्धेनुचिन्तामणिः

सोऽयं विश्वधुरन्धरो विजयते श्रीवीररुद्रो नृपः ॥ १.६९ ॥

यत्तेजः प्रतिपक्षभूपविहरद्गर्वान्धकारातपो यद्दोरर्गलविक्रमस्त्रिजगतीशुद्धान्तदौवारिकः ।

सोऽप्यासीद्युधि सेवणक्षितिपतिः सन्नाहभेरीध्वनिं

श्रुत्वा रुद्रनरेश्वरस्य महतो भीतः पलाय्याकुलः ॥ १.७० ॥

एवंविधवर्णनमुत्पाद्ये नायके न घटते । तस्य लोकप्रसिद्ध्यर्थं कुलव्यपदेशादयो बहुधा वर्णयितुमेवोचिताः । स्वतः सिद्धे तु नायके द्वैविध्यमपि संभवति । तस्य कुलव्यपदेशादीनां लोकप्रसिद्धत्वात्कविभिर्बलवत्प्रतिपक्षविजयवर्णनं युक्तम् । एवं स्वतः सिद्धोत्पाद्यत्वभेदेन नायकस्य द्वैविध्यम् ।

तत्र च

धीरोद्धते यथा रौद्रो वर्ण्यते बाह्यसंभ्रमः ।

यथा च धीरललिते शृङ्गारो बहुभावकृत् ॥ १.७१ ॥

न धीरोदात्तविषये तथा वर्णनमिष्यते ।

कार्यतो रससंपूर्तिस्तस्मिन्नप्युचितक्रमा ॥ १.७२ ॥

हास्यादीनां तथान्येषां रसानामपि कीर्तनम् ।

मन्दोद्यमानुभावं स्याद्धीरोदात्ते तु नेतरि ॥ १.७३ ॥

सर्वनायकातिशायित्वाद्धीरोदात्तस्य तद्विषयत्वं प्रबन्धानामतिश्लाघाकारणम् ॥

इति श्रीविद्यानाथकृतौ प्रतापरुद्रयशोभृषणेऽलङ्कारशास्त्रे नायकप्रकरणं समाप्तम् ॥